เงินดอลลาร์อ่อนแรง ดันบาทแข็งระยะสั้น
โดย...ณัฏฐริยา วิทยธนเศรษฐ์
29 ก.พ. 2559

โดย...ณัฏฐริยา วิทยธนเศรษฐ์
เงินบาทอาจแข็งขึ้นมาทดสอบระดับ 35.55 อีกครั้งในสัปดาห์นี้ โดยอาจเคลื่อนไหวในกรอบ 35.55-35.80 เช่นเดียวกับสัปดาห์ก่อน นักลงทุนทั่วโลกจับตาผลการประชุมผู้นำประเทศจี20 ที่จบลงเมื่อวันที่ 27 ก.พ. เนื่องจากเป็นครั้งแรกที่ผู้นำของประเทศมหาอำนาจหันหน้ามาหารือกันอย่างจริงจังเกี่ยวกับภาวะสงครามค่าเงินและการชะลอตัวของเศรษฐกิจโลก ซึ่งตลาดหวังว่าจะได้เห็นการปรองดองของบรรดาผู้นำธนาคารกลางต่างๆ ของโลกมากขึ้น เนื่องจากความผันผวนในตลาดเงินโลกเพิ่มขึ้นสูงมากตั้งแต่ต้นปี ทั้งจากการปรับลดลงของราคาน้ำมัน การออกมาตรการที่ทำให้นักลงทุนหวาดกลัวของจีน และการหันมาใช้ดอกเบี้ยติดลบของญี่ปุ่น นอกจากนี้ จะมีการเผยแพร่ตัวเลขเศรษฐกิจเดือน ม.ค.ของไทย ตัวเลขภาคการผลิตของประเทศต่างๆ และการจ้างงานนอกภาคเกษตรของสหรัฐในเดือน ก.พ. อีกด้วย
อย่างไรก็ตาม ยังมองว่าตัวเลขเศรษฐกิจสหรัฐจะยังอ่อนแอ ซึ่งยังกดดันเงินเหรียญสหรัฐและมุมมองเกี่ยวกับการขึ้นดอกเบี้ยของสหรัฐต่อไป ดังนั้น สกุลเงินเกิดใหม่อาจกลับมาแข็งค่าขึ้นเล็กน้อย แต่แนวโน้มเศรษฐกิจโลกที่ยังซบเซา ความไม่แน่นอนของนโยบายเงินหยวนของจีน และราคาน้ำมันจะยังกดดันความเชื่อมั่นของนักลงทุนอยู่เป็นระยะ เรามองว่าเงินบาทจะซื้อขายในกรอบแคบ โดยแนวต้านเท่ากับระดับค่าเฉลี่ย 100 วัน ที่ 35.80 โดยเงินบาทมีแนวโน้มแข็งค่าขึ้นเล็กน้อยจากราคาปิดในสัปดาห์ก่อนที่ 35.66 เนื่องจากนักลงทุนต่างชาติเริ่มกลับเข้ามาซื้อพันธบัตรไทยระยะสั้นเพื่อเก็งกำไรในช่วงปลายสัปดาห์ก่อน และตัวเลขภาคการผลิตของสหรัฐมีแนวโน้มยังชะลอตัวตามความหนาวเย็นของสภาพอากาศ อย่างไรก็ตาม หากเงินบาทอยู่ระดับต่ำกว่า 35.50 อาจทำให้แบงก์ชาติเข้ามาแทรกแซงได้
ค่าเงินบาท เปิดตลาดที่ 35.73 ก่อนจะซื้อขายในกรอบแคบ เนื่องจากไม่มีปัจจัยใหม่มาขับเคลื่อนตลาด ในช่วงต้นสัปดาห์ เงินเหรียญสหรัฐอ่อนค่าลงหลังจากความเชื่อมั่นของผู้บริโภคของชาวอเมริกันในเดือน ก.พ. ปรับลดลงต่ำสุดในรอบ 7 เดือน แม้ว่าตัวเลขการส่งออกของไทยหดตัวเป็นเดือนที่ 13 ติดต่อกัน แต่ก็ไม่ได้ส่งผลลบต่อค่าเงินบาท โดยการส่งออกหดตัว 8.9% ในเดือน ม.ค. จากที่หดตัว 8.7% ในเดือนก่อน ส่วนการนำเข้าหดตัวกว่า 12.4% จากที่หดตัว 9.2% ในเดือนก่อน โดยการส่งออกหดตัวทุกตลาด ยกเว้นการค้าขายกับชายแดน เงินบาทเผชิญแรงซื้อจากนักลงทุนต่างชาติเป็นครั้งแรกในวันพฤหัสบดี จากการเข้าเก็งกำไรในค่าเงินโดยการซื้อพันธบัตรระยะสั้น ทำให้เงินบาทแข็งค่ามาที่ 35.65
เงินเยน เปิดตลาดที่ 112.68 ก่อนจะแข็งค่าขึ้นในช่วงกลางสัปดาห์มาที่ 111.04 ซึ่งเป็นระดับแข็งค่าที่สุดในรอบ 2 สัปดาห์ เนื่องจากการที่ผู้นำโอเปกไม่สามารถหาข้อตกลงเกี่ยวกับการลดกำลังการผลิตน้ำมัน ทำให้นักลงทุนผิดหวังอย่างรุนแรง โดยโอเปกประกาศว่าจะเลื่อนการหารือออกไปเป็นเดือน มี.ค. แทน ทำให้ราคาน้ำมันร่วงลงอีกครั้งและกดดันความเชื่อมั่นนักลงทุน แต่เงินเยนกลับอ่อนค่าลงในช่วงปลายสัปดาห์ หลังจากตัวเลขคำสั่งซื้อสินค้าทุนของสหรัฐในเดือน ม.ค. ปรับดีขึ้น ทำให้เงินเยนปิดตลาดที่ 112.89
เงินยูโร เปิดตลาดที่ 1.1125 และอ่อนค่าลงมาปิดตลาดที่ 1.1009 เนื่องจากนักลงทุนมีความกังวลเกี่ยวกับการทำประชามติของชาวอังกฤษในวันที่ 23 มิ.ย. ซึ่งชาวอังกฤษจะตัดสินใจว่าจะคงอยู่กับสหภาพยุโรปต่อไปหรือไม่ ส่งผลให้นักลงทุนลดความเสี่ยงด้วยการเทขายเงินปอนด์และเงินยูโรออกมาเพื่อเข้าถือเงินเหรียญสหรัฐแทน ทำให้เงินปอนด์อ่อนค่าลงไปแตะระดับต่ำที่สุดในรอบ 7 ปีที่ระดับ 1.3878 ต่อเหรียญสหรัฐ เนื่องจากโพลสำรวจความเห็นสะท้อนว่า ชาวอังกฤษเกือบครึ่งต้องการออกจากยูโรโซน นอกจากนี้ ดัชนีผู้จัดการฝ่ายจัดซื้อของยุโรปยังปรับลดลงมาอยู่ที่ระดับต่ำสุดในรอบ 1 ปี อีกด้วย สะท้อนว่าแนวโน้มเศรษฐกิจยูโรโซนยังไม่ฟื้นตัว
สัปดาห์ที่ผ่านมา อัตราผลตอบแทนของพันธบัตรและหุ้นกู้ปรับเพิ่มขึ้นจากการขายทำกำไรของนักลงทุนสถาบัน ก่อนที่จะมีการประมูลพันธบัตรรุ่นอายุ 10 ปี (LB25DA) จำนวน 1.3 หมื่นล้านบาท ในวันพุธที่ 2 มี.ค. ซึ่งคาดว่าจะได้รับความสนใจจากนักลงทุนมากเช่นเคย อัตราผลตอบแทนของพันธบัตรและหุ้นกู้รุ่นที่มีอายุ 4 ปีขึ้นไป ปรับสูงขึ้นมากกว่ารุ่นที่อายุต่ำกว่า ทำให้ส่วนต่างอัตราผลตอบแทนของหุ้นกู้รุ่นอายุ 2 ปี และ 10 ปี ปรับขึ้นจากจุดต่ำสุดของปีที่ 55 bps ในวันที่ 11 ก.พ. มาอยู่ที่ 64 bps ในสัปดาห์ที่ผ่านมา ซึ่งโดยรวมแล้วลดลงมาจากช่วงต้นปีที่ประมาณ 100 bps โดยสิ้นสุดสัปดาห์ อัตราผลตอบแทนของหุ้นกู้ที่มีอันดับความน่าเชื่อถือ AAA รุ่นอายุ 3 ปี เพิ่มขึ้น 1 bps อยู่ที่ 1.85% คิดเป็น Spread 33 bps รุ่นอายุ 5 ปี เพิ่มขึ้น 2 bps อยู่ที่ 2.20% คิดเป็น Spread 45 bps รุ่นอายุ 10 ปี เพิ่มขึ้น 9 bps อยู่ที่ 2.71% คิดเป็น Spread 58 bps